# Tèrmits fregits

Els tèrmits fregits, coneguts pel nom autòcton malawià «ngumbi», són un plat típic sobretot en la gastronomia de Malawi. Formen part de l'històric vessant entomòfag de la seva cultura culinària i hi són considerats com una exquisidesa. A més a més, també són una menja documentada i prou habitual en indrets de la República Democràtica del Congo, de la República Centreafricana, de Botswana, de Nigèria i de Kenya.
Tot i que sovint s'anomenen erròniament formigues fregides, de fet es tracta de tèrmits voladors pertanyents als gèneres Macrotermes, com ara l'espècie Macrotermes michaelseni, coneguda com a «malulila» i comestible al districte malawi de Balaka, o també Macrotermes natalensis i, a Nigèria, també Macrotermes nigeriensis. Puix que són pràcticament una plaga durant l'època plujosa malawiana, sobretot durant el mes de desembre, s'hi han convertit en un aliment habitual, assequible i molt valorat d'aquesta cultura.

## Preparació

La manera de cuinar-les és diversa, per bé que en la majoria casos implica arrencar les ales dels tèrmits i després cuinar-los fins als 150 °C durant uns minuts; tant a Malawi com en altres països també hi ha constància —menys comuna— de menjar-los crus. Tanmateix, en alguns indrets són bullits en aigua, en altres com a Kenya es deixen assecar al sol, o també es fan al vapor en fulles de bananer. Per bé que el tèrmit conté un percentatge elevat de greixos propis, és comú que a la RD del Congo o a la República Centreafricana se n'expremin els cossos i es fregeixin en el mateix oli que desprenen, sense perjudici que també hi hagi casos en què s'hi afegeix oli, mantega o mantega clarificada.
Pel fet de tractar-se d'un aliment fregit i ric en greixos, el govern de Malawi en recomana una disminució del consum per a aquelles persones amb obesitat i que pateixen o tenen risc de patir problemes cardiovasculars.

## Referències

* 1 2 Leathers i Foster, 2009, p. 77.
* 1 2 3 4 5 6 Khan i Ahmad, 2018, p. 234.
* ↑ Yusuf M. Juwayeyi, 2020, p. 165.
* ↑ Sileshi, Gudeta; Nyeko, Philip; Nkunika, Phillip; Sekematte, Benjamin; Akinnifesi, Festus «Integrating Ethno-Ecological and Scientific Knowledge of Termites for Sustainable Termite Management and Human Welfare in Africa» (en anglès). Ecology and Society, 14, 1, 08-06-2009. DOI: 10.5751/ES-02877-140148. ISSN: 1708-3087.
* ↑ Khan i Ahmad, 2018, p. 220.
* ↑ «Lessons from flying termites and ants» (en anglès). Nation Online, 12-12-2010 [Consulta: 19 maig 2024].
* ↑ Salle, Sandy. «African Flying Termites as a Tasty Treat?» (en anglès). Hills of Africa, 12-02-2013. [Consulta: 19 maig 2024].
* ↑ Department of Nutrition, HIV and AIDS «Nutrition Guidelines For Prevention And Management Of Dietary Related Non-communicable Diseases» ( PDF) (en anglès). The Republic of Malawi Office Of The President And Cabinet [Lilongwe], 15-08-2009 [Consulta: 19 maig 2024].

## Bibliografia

* Juwayeyi, Yusuf M. Archaeology and Oral Tradition in Malawi: Origins and Early History of the Chewa (en anglès). Sud-àfrica: UCT Press, 2020. ISBN 978 1 77582 250 9.
* Khan, Aslam; Ahmad, Wasim. Termites and Sustainable Management (en anglès). vol. 1 - Biology, Social Behaviour and Economic Importance. Springer, 2018 (Sustainability in Plant and Crop Protection). DOI 10.1007/978-3-319-72110-1. ISBN 978-3-319-72110-1.
* Leathers, Howard D.; Foster, Phillips. The World Food Problem Toward Ending Undernutrition in the Third World (en anglès). Lynne Rienner Publishers, 2009. ISBN 9781588266385.